走筆謝孟諫議寄新茶
作者：盧仝
朝代：唐

paragraphs: 日高丈五睡正濃，軍將打門驚周公。
口云諫議送書信，白絹斜封三道印。
開緘宛見諫議面，手閱月團三百片。
聞道新年入山裏，蟄蟲驚動春風起。
天子須嘗陽羨茶，百草不敢先開花。
仁風暗結珠琲瓃，先春抽出黃金芽。
摘鮮焙芳旋封裹，至精至好且不奢。
至尊之餘合王公，何事便到山人家。
柴門反關無俗客，紗帽籠頭自煎喫。
碧雲引風吹不斷，白花浮光凝椀面。
一椀喉吻潤，兩椀破孤悶。
三椀搜枯腸，唯有文字五千卷。
四椀發輕汗，平生不平事。
盡向毛孔散，五椀肌骨清。
六椀通仙靈，七椀喫不得也。
唯覺兩腋習習清風生，蓬萊山，在何處？
玉川子，乘此清風欲歸去。
山上羣仙司下土，地位清高隔風雨。
安得知百萬億蒼生命，墮在巔崖受辛苦。
便爲諫議問蒼生，到頭還得蘇息否。